Natten til onsdag måtte Nordjyllands Politi anholde tre unge mænd efter to hændelser - et røveri i Nørresundby og et groft hærværk i Aalborg. Det fortæller vagtchef ved Nordjyllands Politi, Jess Falberg. Først modtog politiet en anmeldelse tirsdag kl. 21.49 om et røveri. En ung havde et par sko til salg på de sociale medier, som han var mødtes med en køber i Nørresundby for at sælge. Køberen havde en kammerat med, som havde en totenschlæger, altså en slags stav, med, fortæller Jess Falberg, der er vagtchef ved Nordjyllands Politi. -	Manden med staven slår sælgeren, og så stjæler de både skoene og sælgerens mobiltelefon. Herefter løber de derfra, siger vagtchefen. Lidt senere – kl. 23.12 – modtager Nordjyllands Politi igen en anmeldelse. En bil har holdt på Annebergvej i Aalborg for at sætte en passager af, da der pludselig kommer en anden bil op og holder foran den. Ud stiger tre unge mænd, som begynder at smadrer løs på bilen, så ruder splintre. Med sig har de en totenschlæger og en kniv. Føreren af bilen kender ikke de tre mænd. -	Vi har en patrulje lige i nærheden på det tidspunkt, så vi fanger bilen med de tre unge mænd på henholdsvis 17, 18 og 18 år, siger vagtchefen. I bilen finder politiet en kniv, en totenschlæger, samt skoene og mobiltelefonen fra røveriet tidligere på aftenen. Derfor kæder Nordjyllands Politi nu de to sager sammen. De tre unge mænd sigtes for røveri, hærværk og ulovlig våbenbesiddelse. Politiets jurister skal nu vurdere, om de tre mænd skal fremstilles i grundlovsforhør med krav om varetægtsfængsling, fortæller vagtchefen. De tre mænd, der alle er fra lokalområdet, nægter sig skyldig.
Først et brutalt røveri mod en skosælger og så et pludseligt groft hærværk på en bil. Nu kæder Nordjyllands Politi de to sager sammen.